b"\n_START_ARTICLE_\nCoco Martin\n_START_SECTION_\nKarera\n_START_PARAGRAPH_\nSi Martin ay nagsimula sa showbiz bilang isa sa mga kasapi ng Star Magic's Star Circle Batch 9 sa ABS-CBN . _NEWLINE_Siya ay unang lumabas sa pinilakang-tabing  noong 2001 sa pelikulang Luv txt kung saan ang pagpapakilala sa kanya ay ang kanyang tunay na pangalan, Rodel Nacianceno. Matapos nito, siya ay maikling nag-pahinga mula sa pag-arte._NEWLINE_Simula noon, si Martin ay lumitaw sa ilang mga patalastas sa telebisyon bago muling bumalik sa pag-arte sa pelikulang Masahista (Masseur) noong 2005. Dahil sa kanyang matapang at mahusay na pag-arte sa pelikulang ito, siya ay ginawaran ng Young Critics Circle Best Actor Award noong 2006. Siya rin ay gumanap sa pelikulang Kaleldo (Summer Heat) noong 2006._NEWLINE_Sa unang bahagi ng taong 2007, si Martin ay sumapi sa GMA Network, at lumitaw sa ilang mga programa ng GMA TV gaya ng Daisy Siete. Siya rin ay naging isang miyembro ng boy-group na The Studs. Si Martin ay muli ring gumanap sa ilang mga pelikulang ang sentro o mga bida ay mga homosekswal o bading, gaya ng Daybreak at Jay na kung saan ay nakamit niya ang Best Supporting Actor award ng Gawad Urian. _NEWLINE_Noong 2008, si Martin ay muling bumalik sa ABS-CBN sa teleseryeng Ligaw Na Bulaklak bilang isa sa mga regular na aktor. Siya rin ay gumanap sa teleseryeng Tayong Dalawa kung saan siya nanalo ng Star Awards for Television: Best Drama Actor  noong 2009. Pagkatapos ng Tayong Dalawa, siya rin ay gumanap sa panghapong teleseryeng may pamagat na Nagsimula Sa Puso._NEWLINE_Noong 2010, siya ay naging isa sa mga artista ng pang-gabihang drama sa ABS-CBN, ang Kung Tayo'y Magkakalayo, at nagkaroon rin ng nangungunang papel sa pamamagitan ng komik-seryeng Tonyong Bayawak. Si Martin ay itinakda at tuluyan ngang naging bahagi ng pelikulang Sa 'yo Lamang at ng unang musika-serye ng ABS-CBN, 1DOL._NEWLINE_Ngayong 2011, siya ang pangunahing aktor sa teleseryeng Minsan Lang Kita Iibigin, kung saan ginaganapan niya ang dalawang papel: isang sundalo at isang NPA na kambal na magkapatid. Ang kanyang sundalong katauhan ay umibig sa isang dalagang rebelde na naninirahan sa kabundukan at may matinding galit sa militar at pamahalaan. Sa kabilang banda, ang rebeldeng katauhang ginaganapan ni Martin ay umiibig naman sa isang sundalong apong babae ng hepe Sandatahang Lakas ng Pilipinas."